
			NEI TIL EU

			Argumenter for en ny generasjon

		


		
			Prolog

			28. november 1994, NRKs studio på Marienlyst: Resultatet er klart. En grasrotallianse av alt fra bygdefolk i Kristelig Folkeparti (KrF) til byraddiser i Rød Ungdom har gjort det umulige: å trosse makta. Store deler av høyresiden, bedrifts­eierne i Næringslivets Hovedorganisasjon (NHO), topp­ledelsen i Arbeiderpartiet og LO, embetsverk og de fleste aviser må innse nederlaget. Mot den politiske elitens vilje sier Norge nei til norsk EU-medlemskap i en historisk folke­avstemning.

			20. desember 1994, sykehuset i Fredrikstad: Jeg blir født. Jeg vet det åpenbart ikke da, men til tross for nei-seieren noen uker før vil EU komme til å spille en viktig rolle i mitt liv. Unionen skal ikke bare bli viktig for mitt politiske engasjement. I årene som følger, vil EU forme norsk politikk på en rekke saksfelt. Ikke minst vil EU spille en avgjørende rolle i utformingen av klimapolitikken – et tema som skal bli svært viktig for min generasjon. Storbritannias exit fra unionen skal for alvor sette i gang en debatt om populisme, fremmedfrykt og avmakt. Flyktninger som setter seg i skrøpelige båter over Middelhavet for deretter, hvis de overlever, å møte EUs yttergrensepolitikk fanget i greske flyktningleirer, skal komme til å engasjere svært mange i Norge. 

			I dag, 2024: Tretti år etter folkeavstemningen har både jeg og Norges nei jubileum, og tiden er inne for å gjøre opp status på nytt. Er det fortsatt riktig å si nei til norsk EU-­medlemskap? Mye har åpenbart skjedd siden folkeavstemningen. EU, Norge og ikke minst de politiske sakene har utviklet seg. Det må stilles nye spørsmål og søkes oppdaterte svar. Bør vi som er venstreorienterte, liberale, opptatt av internasjonalt samarbeid, solidaritet eller klima, gjøre som flertallet av foreldrene våre, altså å si nei? Den breie alliansen som nei-bevegelsen var i 1994, begrunnet jo sitt nei nettopp med miljø, solidaritet og folkestyre. Er det fortsatt relevant? Eller har EU-motstand anno 2024 blitt noe konservativt, fremmedfiendtlig og innadvendt, slik inntrykket kanskje ble etter Storbritannias vei ut av EU, Brexit?

			Finnes det et nytt nei til EU, for en ny generasjon, dersom vi igjen blir bedt om å gå til stemmeurnene?




 

			Navn og begreper i boka

			EU er en komplisert institusjon. Underveis i denne boka vil jeg omtale ulike deler av EU. For at du skal få en bedre oversikt over de ulike delenes funksjon, kommer her en oversikt du også kan slå opp i underveis. 




			Den europeiske union (eu). Består for tiden av 27 medlemsland, hvor Kroatia er nyeste tilskudd. Har fått dagens form etter en serie utvidelser av medlemsland og endring av samarbeidets grunnleggende regler over tid. Det startet i 1951 med Kull- og stålunionen, som var et handelssamarbeid mellom seks vesteuropeiske land. Videre ble Det europeiske økonomiske fellesskap opprettet gjennom den såkalte Romatraktaten i 1957. Dette etablerte en tollunion og et fellesmarked hvor varer, tjenester, kapital og arbeidskraft skulle kunne bevege seg fritt mellom medlemslandene, det som er blitt kjent som EUs fire friheter. I 1992 ble dette fellesskapet omdannet til Den europeiske union. Samarbeidet ble forsterket og utvidet, blant annet ble arbeidet med å innføre euro som valuta i en økonomisk og monetær (pengepolitisk) union satt i gang. Den foreløpig siste endringen av samarbeidet var Lisboatraktaten i 2009, hvor det blant annet ble åpnet for mer bruk av to tredjedels flertall heller enn konsensus i avstemninger om EU-politikk.

			Eu-traktatene. EUs traktater er juridiske bindende avtaler mellom EUs medlemsland og utgjør en slags grunnlov for EU. Traktatene består av EU-traktaten og traktaten om EUs virke­måte. Til sammen kalles disse ofte Lisboatraktaten, da den siste store prosessen med endring av begge traktater foregikk i Lisboa. I tillegg til traktatene finnes det andre mellomstatlige avtaler blant EUs medlemsland, med eller uten flere andre land på utsiden av EU, som også utgjør grunnleggende regler for EU-samarbeidet. Et slikt eksempel er Schengen­avtalen. Den fastsetter et felles justispolitisk samarbeid mellom EU-land, men også Norge. Det justispolitiske samarbeidet gjelder blant annet grensekontroll og asylsøknader.




			Europakommisjonen. Også kalt EU-kommisjonen. Et av EUs styrende organer. Fungerer som utøvende myndighet: De setter EUs politikk ut i praksis, og de overvåker om medlemslandene følger EUs regler. Det er kun EU-kommisjonen som har myndighet til å fremme lovforslag i EU. Kommisjonen består av en kommissær fra hvert medlemsland. Kommisjonen forbereder saker til Ministerrådet og Europaparlamentet, men fatter også egne vedtak. Kommissærene velges gjennom nominering fra landene i samarbeid med kommisjonens presi­dent, samtykke i Europaparlamentet og endelig godkjenning i Det europeiske råd. I parlamentet stemmes det ikke over én og én mulig kommissær, men hele «laget» av nominerte. Presidenten av kommisjonen velges av Det europeiske råd og må ha støtte av et flertall i parlamentet. Presidenten fordeler ansvarsoppgavene mellom kommissærene.




			Europaparlamentet. Et av EUs styrende organer. EUs eneste folkevalgte organ. Består av 720 medlemmer, valgt i nasjonale valg med nasjonale lister hvert femte år, som så danner partigrupper. Europaparlamentet er en av EUs to lovgivende forsamlinger, hvor det andre er Ministerrådet. Europa­parlamentets myndighet er i forhold til nasjonale parlamenter som Stortinget begrenset på flere måter, blant annet kan det ikke fremsette egne lovforslag. Europaparlamentet kan kun foreslå endringer og til slutt stemme ja eller nei til forslag fra EU-kommisjonen, samt inngå i forhandlinger med kommisjonen og Ministerrådet, såkalte triloger. 

			Ministerrådet. Også kalt Rådet, eller Rådet for den europeiske union. Et av EUs styrende organer, og det andre som fungerer som lovgivende forsamling i tillegg til Europaparlamentet. Består av månedlige møter mellom ulike ministre fra alle medlemsland, ukentlige møter mellom alle EU-landenes EU-ambassadører, og løpende arbeidsgrupper som består av tjenestepersoner fra de ulike landenes embetsverk. Ministerrådet har i tillegg et eget sekretariat. I Ministerrådet representerer medlemslandene sine egne interesser og kommer frem til kompromisser. Ulike beslutninger har ulike flertalls­krav for å gjøre vedtak, men oftest kreves det som forenklet kan kalles to tredjedels flertall, altså at to tredjedeler av EUs medlemsland må stemme for. Ministerrådet har delegert det meste av utøvende myndighet til EU-kommisjonen. Ministerrådet ledes av en president som går på rundgang blant medlemslandene.




			Det europeiske råd. EUs toppmøte, bestående av regjerings- eller statssjefene fra EUs medlemsland. Et av EUs styrende organer. Det europeiske råd fastsetter de overordnede strategiene, retningen og prioriteringene for EU. I tillegg velger Det europeiske råd EU-kommisjonen. Det europeiske råd møtes minst to ganger hvert halvår og ledes av en president som blir valgt av medlemslandene i Det europeiske råd for to og et halvt år av gangen, med mulighet for å velges på nytt én gang.

			Eu-domstolen. Et av EUs styrende organer. Fortolker EUs lover og traktater og fastsetter slik en ensartet praktisering av EU-retten i medlemslandene. EU-domstolen vurderer også om EU-lovforslag og politikk er i tråd med traktatene, en slags grunnlovsprøving av nye lover og regler. EU-kommisjonen kan ta saker og land til EU-domstolen for å slå fast om EU-retten blir fulgt eller ikke. EU-domstolen er delt i to, domstolen og retten. Domstolen består av én dommer fra hvert medlemsland og elleve såkalte generaladvokater, og retten av to dommere fra hvert land. Retten jobber i hovedsak med konkurranselovgivning og handel, mens domstolen mottar anker fra de nasjonale rettsvesenene. Medlemslandene utnevner alle dommere i felleskap for seks år av gangen. 




			Direktiver og forordninger. EU-retten, politikken som EU bestemmer i form av lover og regler, utformes på forskjellige måter, gjennom forskjellige typer rettsakter. Rettsakter er EU-beslutninger. De to viktigste typene rettsakter er direktiver og forordninger. EU-direktiver er en type rettsakt som er juridisk bindende, og som fastsetter mål som medlems­landene skal oppnå. Medlemslandene skal videre gjennomføre direktivene gjennom eget lovverk. Slik sett tar direktivene form av å være et overordnet rammeverk for lover og regler som medlemslandene skal sette ut i praksis. Forordninger er juridisk bindende rettsakter som har såkalt direkte virkning, det vil si at de gjelder uten at landene tar dem inn i eget lovverk. De gjelder hele EU-området og er gjerne mer konkrete og detaljerte enn direktivene. Som EØS-land vil Norge, dersom forordningen er relevant for oss, innføre egne nasjonale regler som følger opp forordningen, slik vi også gjør med direktiver. Dette kan gi noe mer handlingsrom til å velge vår egen norske oversettelse, et handlingsrom medlems­landene ikke har. I tillegg finnes det tre andre typer rettsakter. 




			Beslutning er en type rettsakt som er juridisk bindende og har direkte virkning for dem den er rettet til, som et eller flere land eller bedrifter. Rekommandasjon og retningslinjer er ikke-bindende rettsakter som landene bes om å følge opp gjennom sin politikk og sine regler, uten at dette er obligatorisk.




			Eøs, efta og esa. EØS-avtalen, eller avtalen om det europeiske økonomiske samarbeidsområdet, er en avtale mellom EU og EFTA. EFTA (European Free Trade Association) er et frihandelssamarbeid bestående av Norge, Island, Sveits og Liechtenstein. Sveits er med i frihandelsavtalen i EFTA, men er ikke med i EØS-avtalen mellom EU og EFTA. Istedet har de egne avtaler med EU. Gjennom EØS-avtalen er Norge og de andre landene som er med, en del av EUs indre marked, med de fire friheter. Landene som er med i EØS-avtalen, er også forpliktet til selv å innføre det lovverket EU utformer som angår det indre markedet. Innføringen av rettsakter fra EU i EØS-­avtalen skjer gjennom dialog mellom EFTA-landene og EU, hvor EFTA-landene har mulighet til å reservere seg mot rettsakten. Ved bruk av reservasjonsretten vil deler av eØS-­avtalen måtte forhandles på nytt eller hele avtalen sies opp. ESA (EFTA Surveillance Authority) er overvåkningsmekanismen for EØS-avtalen i EFTA-området. Den ser til at avtalens parter følger opp det de er forpliktet til. De kan opprette sak og kreve svar av landene og ta en sak til EFTA-domstolen, som kan avgjøre om et land for eksempel har brutt med av­­talen. Dette er på samme måte som at EU-kommisjonen følger opp at lovverket blir fulgt opp av EUs medlemsstater. EFTA som frihandelsområde inngår også felles handelsavtaler med andre land og regioner. EFTA ble opprettet i 1960.





			1. Mye på spill

			– Jeg har aldri klart å godta hvordan noen på venstre­siden kan se på hva som skjer i EU, og hvordan flyktninger i Middel­havsregionen blir behandlet, og tro at EU skal beskytte rettighetene til migranter. Det er hinsides, tordner Jared Wood. 

			Han er London-leder for den britiske transportarbeiderforeningen, RMT.

			Jeg sitter på kontoret hans i London og ser på flagg og plakater fra europeisk fagbevegelse. Her er det åpenbart at internasjonalt engasjement holdes høyt. Likevel er Jared tydelig på hva han mener om EU.

			– Å være en del av EU for å forandre, det gir ikke noe mer mening enn for en arbeider i Storbritannia å melde seg inn i det konservative Tory-partiet for å forandre det fra innsiden, sier han.

			Der jeg satt, visste jeg det ikke enda, men fagforenings­lederen fra det eneste landet som har meldt seg ut av EU, oppsummerte godt hva denne boka kom til å handle om: EU som et internasjonalt samarbeidsprosjekt på den ene siden, men også som bygger av murer mot flyktninger langs Middel­havets strender på den andre. Om støtte til standarder for rettsstat og demokrati, men også et stort demokratisk underskudd i selve EU-systemet. Om et EU som jobber for sosiale forbedringer for folk særlig i Sør- og Øst-Europa, men som også er en pådriver for en hard og påtvungen kuttpolitikk i velferd og arbeidsliv. 

			– Det er en organisasjon bygget, strukturert og utviklet for å ivareta interessene til storselskapene, mot arbeiderne. Å reformere EU er håpløst, sier Jared. 

			Men stemmer det?

			Selv ble jeg først engasjert i EU-saken under striden om datalagringsdirektivet (DLD) på starten av 2010-årene. For meg var det helt hinsides at noen kunne sitte i Brussel og bestemme at vi i Norge måtte innføre storstilt lagring av opplysninger om hva lovlydige folk gjorde på nett. På tross av stor debatt valgte norske politikere å ta inn direktivet i EØS-­avtalen. Senere skulle direktivet ende sine dager i EU-domstolen, der det ble avgjort at det var i strid med EUs grunnleggende regler. For meg ble saken et eksempel på flere ting. For det første ble den et eksempel på hva politikerne i Brussel kunne finne på – og hva de kunne ha makt til å gjennomføre. For det andre sa den meg noe om Norges tilknytning til EU, og hvordan vi risikerte å stå maktesløse i møte med EUs direktiver og reguleringer. Men den sa meg også noe om hvordan EU stadig dras i ulike retninger, og de utfordringer og muligheter det innebærer. Summen ble likevel at jeg etter debatten om datalagringsdirektivet inntok et klart nei-standpunkt til EU. Siden gjorde eurokrisa og EUs håndtering av den, der kutt i velferden var en tydelig konsekvens, at skepsisen min til EU ble sterkere. De siste årene har jeg blitt mer i tvil igjen. Er EU tross alt det beste alternativet vi har for å gjøre noe med klimakrisa, for å få kontroll med de store multinasjonale teknologiselskapene, og for å gjøre oss mindre avhengige av et uforutsigbart USA i en utrygg verden? 

			Selv om ikke Norge er med i EU, så er vi i stor grad berørt av unionen. EUs yttergrense er også vår yttergrense, gjennom Schengenavtalen. Det gjør at EUs grensevoktere møter flyktninger på strendene i Hellas på vegne av staten Norge, ikke bare EUs medlemsland. Vi er nært knyttet til EUs klimapolitikk. Norge er underlagt EUs fire friheter, blant annet fri flyt av arbeidskraft. Det preger arbeidslivet vårt. 

			Dagens avtale mellom Norge og EU, EØS-avtalen, legger store føringer for norsk politikk. Siden avtalen ble inngått i midten av 1990-årene, har 13 000 direktiver og forordninger fra EU blitt innført i EØS.1 Du møter EU-regler hver eneste dag i livet. Fra krav til helsepersonellets utdanning på fødestuen via matmerkingen i butikken til regler for gravplasser og kremasjon. EU vil påvirke oss uavhengig av tilknytningsformen vår med unionen. Vi er uansett naboer, vi vil uansett handle sammen og reise på kryss og tvers.

			Alt dette krever at vi tar standpunkt. Hva mener du om rollen Norge spiller i Europas flyktningpolitikk og klimapolitikk? Hva mener du om hvordan EU forandrer norsk arbeidsliv og velferd?

			Til syvende og sist koker det ned til spørsmålet om medlemskap eller ikke. Om vi skal gi vår tilslutning til prosjektet EU, eller om vi skal stå for noe annet samtidig som vi samarbeider på kontinentet. Norge som et positivt annerledesland var en viktig del av nei-begrunnelsen i 1994. Man så hva EU var, og spurte: Skal Norge beholde muligheten til å være noe annet? Et land som kunne bidra mer og gå foran globalt, i stedet for å være som resten av Europa? Det gjaldt særlig i utenrikspolitikk, handel med resten av verden og i klima- og miljøpolitikken. Er det fortsatt sånn at vi kan bidra mer i verden som et lite, men uavhengig land enn som en del av en mye større enhet? Eller må vi være en del av EU for å i det hele tatt bli hørt?

			Om vi går inn i EU, vil konsekvensene for det norske samfunnet bli store. Selv om EØS-avtalen gjør at vi allerede tar en hel del EU-regler inn i norsk lov, så er medlemskap i en annen liga. I femårsperioden 2015–2019 ble totalt 2543 rettsakter tatt inn i EØS-avtalen. EU vedtok samtidig 10 361 direktiver, forordninger og andre reguleringer.2 Tre fjerdedeler av reglene EU utformer, blir altså ikke norsk politikk. Det er bare reglene som er relevante for EØS-­avtalen, som skal bli tatt inn via EØS. EU og landene som er med i EØS-samarbei­det, må bli enige om hvorvidt nye regler er relevante eller ikke. Norge er unntatt en rekke deler av EU-samarbeidet. Et ferskt og viktig eksempel er EUs minstelønnsdirektiv, som jeg skal komme nærmere inn på senere i denne boka. Direktivet griper inn i fagbevegelsens kjernejobb og ville svekket den norske arbeidslivsmodellen. Men direktivet har ikke blitt norsk lov, fordi norske myndigheter har sagt at det ikke er relevant for tilknytningen vår til EU. 

			Hvis Norge skulle bli medlem i EU, vil alle EUs direktiver, forordninger, rettsakter og andre reguleringer bli norsk politikk. Minstelønnsdirektivet ville endret norsk arbeidsliv. Vi vil også bli en del av pengeunionen og rentepolitikken med fellesvalutaen euro. I forlengelsen av det vil vi også bli underlagt EUs kontroll av statsbudsjettene. EUs finanspolitikk preges av krav om kutt i offentlige utgifter og et stadig press for endringer i arbeidsliv, pensjon og lønnsdannelse. Vi vil være en del av EUs landbrukspolitikk og fiskeripolitikk. Norge vil bli underlagt tollunionen og handelspolitikken med resten av verden. Vi vil også bli en del av den felles utenrikspolitikken i EU. 

			I tillegg vil vi så klart miste den såkalte vetoretten vi har i EØS-avtalen, som gjør at Stortinget eller regjeringen kan si nei til nye EU-regler – selv om EU skulle mene at de er relevante for EØS. Inntrykket mange har, at vi egentlig er medlem av EU, bare uten stemmeretten, er altså helt feil.

			I 2024 markerer vi tretti år siden sist gang EU-debatten preget oss. Jeg var ikke født da 52,2 prosent av dem som stemte, sa nei til norsk tilslutning. Saken har i stor grad ligget i dvale siden. Trettiårsjubileet er en påminnelse om at vi nå er en hel generasjon som ikke har blitt spurt om hva vi mener. I 2023 gikk det fra nei- til ja-flertall blant dem under 30 på Sentios faste EU-barometer utført på vegne av Klassekampen og Nationen, og flere snakker om at vår generasjon må få si noe om spørsmålet.3 Selv om det ikke er aktuelt med en ny folkeavstemning om EU akkurat nå, kan det brått snu. Det er flere som reiser debatten med ny styrke, nå som tiden har gått og vi står overfor nye kriser og problemstillinger på tvers av landegrenser.

			Å melde oss inn i EU vil endre politikken i Norge på flere områder. Særlig vil arbeidslivs-, handels- og utenrikspolitikken blir påvirket. Også spørsmål om internasjonalt samarbeid har seilet opp som svært viktige spørsmål i diskusjoner om EU – og dette er diskusjoner som har stor gjenklang hos nye generasjoner. I klima- og miljøpolitikken har Norge valgt å følge EU. Mange har et inntrykk av at EU er best i klassen på klima. Er det sant? Eller kan Norge gjøre mer ved å stå på ut­­siden? I flyktningpolitikken har Norge også gått med i store deler av den felleseuropeiske politikken. Men kan vi håpe på å gjøre den mer solidarisk fra innsiden når EU i dag virker mest opptatt av «byrdefordeling» og styrking av yttergrenser? Burde Norge, heller enn å gå all inn i EU også der, være en uavhengig og kritisk røst som bruker vårt handlingsrom til å vise frem et alternativ? Spørsmålene er mange, og å gi fullendte svar på alle vil kreve langt mer plass enn hva en liten bok kan gi. Mitt hovedanliggende vil derfor være å tegne opp de utfordringer og muligheter som vi ser at ligger i – eller utenfor – EU i dag. Ikke minst er det viktig for meg at spørsmålene i det hele tatt stilles – og at de løftes opp på agendaen igjen. 

			For EU – og verden – har forandret seg mye de siste tretti årene. Det har også både Norge og de politiske sakene vi er opptatt av. Klima- og miljøsaken har klatret til topps på den politiske agendaen, og i manges øyne er EU en viktig del av svaret. Demokratiet er under press fra flere hold, høyreradikale krefter har styrket seg, og mange opplever en sterk avmakt: å ikke oppleve at du kan påvirke samfunnet. Mange mener at nettopp det er en viktig årsak til at Storbritannia stemte seg ut av EU i 2016. Siden 1990-årene har de økonomiske forskjellene økt drastisk, og dyrtiden med økte levekostnader rammer hardt og står høyt på agendaen i både Norge og EU. Ikke minst betyr en mer utrygg verden nye utfordringer for Europa, med krig på europeisk grunn og alvorlige konflikter flere steder i nærområdene. Alt dette stiller EU-saken i et endret lys. Spørsmålet er om endringene gjør det mer eller mindre riktig å bli med i unionen i dag enn for tretti år siden. 

			Den dagen vi igjen blir bedt om å gå til urnene og si vår mening om et norsk EU-medlemskap, er i alle fall to ting klart: Det første er at vi som er født etter folkeavstemningen i 1994, vil kunne avgjøre et nytt resultat. Det andre er at resultatet er like mye gitt av hvordan posisjonene har forflyttet seg over de siste tretti årene, som av den intense EU-valgkampen der og da. For selv om EU-saken har ligget i dvale de siste årene, betyr ikke det at ingenting har skjedd i Norge. Tvert imot har flere organisasjoner og politiske miljøer diskutert og endret på standpunktene sine. Partier som Miljøpartiet De Grønne har gått fra nei til ja, og den samme utviklingen ser man i flere miljø- og klimapolitiske miljøer. Natur og Ungdom fjernet sitt vedtatte nei-standpunkt i starten av jubileumsåret. Dette betyr at landskapet av aktører vil se annerledes ut den dagen en ny EU-kamp settes i gang, enn det var i 1994.

			Vi er nødt til å ta innover oss den nye virkeligheten og sette oss inn i hva EU er i dag. Argumentene må også oppdateres. 

			For å bidra til dette besøker jeg EUs maktsentrum Brussel og spør lobbyvaktbikkjer om det finnes noe demokrati på europeisk nivå. Går det an å forandre unionen fra innsiden? Eller er det som Jared Wood fra fagforeningen RMT sa, omskrevet til norske forhold, at det er like nyttig som for en SV-er å melde seg inn i Høyre? I Brussel møter vi også klimaaktivister og faglige tillitsvalgte. De kan si noe om hvorvidt det finnes et håp for en sosial dimensjon i EU, og om EU virkelig er best i miljøklassen. Fra maktas sentrum går reisen videre til EUs yttergrenser i sør, der vi møter flyktninger og de frivillige som hjelper dem. Verdens eneste tidligere EU-land, Storbritannia, avlegges også et besøk. Der får britisk venstre­side reflektere over om det finnes et solidarisk alternativ til EU. 

			Gjennom disse stoppunktene vil du også se at EU kan være et slags nav i de siste tretti årenes historiske tidshjul, både i historien om de store politiske spørsmålene som venstre­siden har stått overfor, og i sakene som vår generasjon har blitt preget av. Linjene går fra EUs frihandelspolitikk på slutten av 1990-årene og starten av 2000-tallet som var med på å føde frem en ny, internasjonal og systemkritisk venstreside etter murens fall. De går via finanskrise og eurokrasj, som EU møtte med en økonomisk jernpolitikk. Videre går de via kraftige kutt i velferd og arbeidsliv som sendte hele generasjoner i Europa ut i sosial håpløshet. Det satte igjen scenen for nye politiske strømninger på både venstre og høyre side. Forandringene i det politiske landskapet ble forsterket under den såkalte flyktningkrisa i 2015, som har satt unionen på prøve. Og alt dette var medvirkende til Storbritannias dramatiske farvel til unionen i 2016. Noen har tolket det som et innadvendt, høyrepopulistisk tilbakeskritt. Andre ser på det som et oppgjør med avmakt og mangel på demokrati i politikken på nasjonalt nivå og i EU.

			Derfor blir denne boka også et blikk på noen av de store spørsmålene i vår tid, med EU-brillene på. Forhåpentligvis gjør den deg klokere på EU og hva vi bør mene om medlemskap der, men også bedre informert om hva som har skjedd i europeisk politikk de siste årene. Boka henvender seg til deg som oppfatter deg selv som å være på venstresiden, eller som liberal, progressiv og internasjonalt engasjert, og spør: Hva bør vi som ikke kunne stemme i EU-folkeavstemningen 1994, stemme i dag, om vi blir spurt? Hva bør de som tok stilling i 1994, men som nå er usikre, stemme? Selv fant jeg både tvil og nytt engasjement gjennom reisen jeg la ut på, men noe ble raskt klart: Vi må ta stilling til EU, enten vi vil det eller ikke. Fordi det er mye som står på spill. Nå må vi velge side igjen.

